《花心动•早秋客思》
清代·彭孙遹

几阵西风，凉气满、林下乍收残暑。极目江天，蹴雪惊沙，千里迢遥吴楚。

殷勤谢茱萸湾水，为侬好、向秦溪去。还恐怕、关山重叠，双鱼无据。

冉冉年光欲暮。正思归未得，含情谁语。待折疏华，寄取一枝，又远隔层城路。

倚楼人听断肠声，惊秋客到伤心处。江南梦、一曲潇潇暮雨。

作者简介：彭孙遹（yù）（1631—1700）清初官员、词人，与王士祯齐名，时号“彭王”。字骏孙，号羡门，又号金粟山人，浙江海盐武原镇人。彭孙贻从弟，顺治十六年进士。康熙十八年举博学鸿词科第一，授编修。历吏部侍郎兼翰林掌院学士，为《明史》总裁。诗工整和谐，以五、七言律为长，近于唐代的刘长卿。词工小令，多香艳之作，有“吹气如兰彭十郎”之称。著有《南往集》、《延露词》。